BG Официален вестник на Европейския съюз C 283/4

Окончателен доклад на служителя по изслушването (1)

Автомобилни кабелни снопове

(AT.39748)

2013/C 283/04

На 3 август 2012 г. Европейската комисия образува производство по член 11, параграф 6 от Регламент (ЕО) № 1/2003 (2) срещу Sumitomo Electric Wiring Systems (Europe), Ltd и Sumitomo Electric Industries, Ltd („Sumitomo“), Yazaki Europe Ltd и Yazaki Corporation („Yazaki“), Furukawa Automotive Systems Inc. и Furukawa Electric Co. Ltd („Furukawa“), S-Y Systems Technologies France SAS и S-Y Systems Technologies Europe GmbH („S-Y“) и Leoni Wiring Systems France SAS и Leoni AG („Leoni“) (наричани заедно „страните“).

След разговори за постигане на споразумение и заявления за постигане на споразумение в съответствие с член 10а, параграф 2 от Регламент (ЕО) № 773/2004 (3) Европейската комисия прие изложение на възраженията („ИВ“), адресирано до Sumitomo, Yazaki, Furukawa, S-Y и Leoni, в което се посочва, че страните са участвали в едно или в повече от пет отделни нарушения на член 101 от Договора за функционирането на Европейския съюз. Петте нарушения са описани като споразумения и/или съгласувани практики, обхващащи териториите на Европейското икономическо пространство, чрез които участниците са координирали своето поведение при ценообразуването и са си разпределяли доставките на кабелни снопове за някои производители на моторни превозни средства, а именно Toyota, Нonda, Nissan и Renault. В съответните си отговори на изложението на възраженията страните потвърдиха, че изложението на възраженията, адресирано до тях, отразява съдържанието на техните заявления за постигане на споразумение.

Съгласно член 16 от Решение 2011/695/ЕС проучих дали проектът на решение се отнася единствено до възражения, по отношение на които на страните е предоставена възможността да изразят своите виждания, и стигнах до положително заключение.

С оглед на гореизложеното и като се има предвид, че страните не са отправили искания или жалби до мен (4), считам, че ефективното упражняване на процесуалните права на всички участници в производството е било спазено.

Брюксел, 5 юли 2013 година. Wouter WILS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (OB L 275, 20.10.2011 г., стр. 29).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1).

(3) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(4) В съответствие с член 15, параграф 2 от Решение 2011/695/ЕС страните по производството в дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата, за да се гарантира ефективното упражняване на техните процесуални права. Вж. също параграф 18 от Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели, ОВ C 167, 2.7.2008 г., стр. 1.